**Ogres novada pašvaldības saistošo noteikumu Nr.16/2025 “Grozījumi Ogres novada pašvaldības 2024. gada 27. jūnija saistošajos noteikumos Nr. 24/2024 “Par pašvaldības atbalstu sporta organizācijām un individuālajiem sportistiem sporta veicināšanai Ogres novadā”” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Ogres novada pašvaldības (turpmāk – pašvaldība) 2024. gada 27. jūnija saistošie noteikumi Nr. 24/2024 “Par pašvaldības atbalstu sporta organizācijām un individuālajiem sportistiem sporta veicināšanai Ogres novadā” (turpmāk – Noteikumi) nosaka kārtību, kādā pašvaldība sniedz atbalstu fiziskām personām, kas savu dzīvesvietu deklarējuši Ogres novadā, un juridiskām personām, kuru juridiskā adrese Latvijas Republikas Uzņēmumu reģistrā ir reģistrēta Ogres novada administratīvajā teritorijā, ar mērķi attīstīt sporta nozari, gatavot Ogres novada iedzīvotājus dalībai augsta līmeņa sacensībās un dalībai Latvijas izlašu sastāvos, veicināt iedzīvotāju iesaistīšanos sporta aktivitātēs un veselīgu dzīvesveidu.  Noteikumu un pašvaldības piešķirtā atbalsta mērķis ir attīstīt sporta nozari, gatavot Ogres novada iedzīvotājus dalībai augsta līmeņa sacensībās un dalībai Latvijas izlašu sastāvos, veicināt iedzīvotāju iesaistīšanos sporta aktivitātēs un veselīgu dzīvesveidu.  Ņemot vērā Noteikumos minēto mērķi, pašvaldība ir konstatējusi “likuma robu” Noteikumos, proti, pašvaldības dome, izdodot Noteikumus, nav vērtējusi gadījumu, kad pašvaldības atbalsts būtu attiecināms arī uz sporta organizācijām, kuru juridiskā adrese varētu būt reģistrēta ārpus Ogres novada administratīvās teritorijas, bet faktiski darbojas Ogres novadā un attīstīta sporta nozari Ogres novadā, vai no tās statūtiem izriet darbības mērķis attīstīt sporta nozari gan Latvijā, gan Ogres novadā, vai tai ir izveidota un uzturēta filiāle (sporta centrs, bāze u.tml.) Ogres novada administratīvajā teritorijā, tā gatavo Ogres novada iedzīvotājus dalībai augsta līmeņa sacensībās un dalībai Latvijas izlašu sastāvos, veicina Ogres novada iedzīvotāju iesaistīšanos sporta aktivitātēs un veselīgu dzīvesveidu.  Secināms, ka sporta organizācijai, kas darbojas Ogres novada administratīvajā teritorijā, un kuras darbības mērķis (gan statūtos noteiktais, gan faktiskais) ir attīstīt sporta nozari, kas ietver arī Ogres novada iedzīvotāju sagatavošanu dalībai augsta līmeņa sacensībās un dalībai Latvijas izlašu sastāvos, veicina Ogres novada iedzīvotāju iesaistīšanos sporta aktivitātēs un veselīgu dzīvesveidu, bet kuras juridiskā adrese nav reģistrēta Ogres novada administratīvajā teritorijā, būtu tādas pašas tiesības saņemt pašvaldības atbalstu kā sporta organizācijai, kuras darbības mērķis ir identisks, tikai tās juridiskā adrese ir reģistrēta Ogres novada administratīvajā teritorijā. Pretējā gadījumā, pastāvot vienādiem apstākļiem, sporta organizācijas faktiskajā darbībā un sasniedzamajos mērķos, pastāv nevienlīdzīga attieksme uz tiesībām saņemt pašvaldības atbalstu, kas faktiski var novest pie nepareizas Noteikumos ietvertā mērķa interpretācijas.  Pašvaldību likums neaizliedz pašvaldības domei kā noteikumu izdevējai nepieciešamības gadījumā tiesību tālākveidošanas ceļā aizpildīt likuma robus, pielietojot tiesību teorijā un praksē atzītas juridiskās metodes.  Ņemot vērā augstāk minēto, ir sagatavoti grozījumi Noteikumos, lai noregulētu tiesiski nozīmīgu gadījumu grupu, kad, pastāvot vienādiem apstākļiem, kādos darbojas sporta organizācijas, un, pastāvot vienlīdzīgiem darbības mērķiem, kas atbilst pašvaldības Noteikumu mērķim – attīstīt sporta nozari, gatavot Ogres novada iedzīvotājus dalībai augsta līmeņa sacensībās un dalībai Latvijas izlašu sastāvos, tādējādi veicinot Ogres novada iedzīvotāju iesaistīšanos sporta aktivitātēs un veselīgu dzīvesveidu, ir vienlīdzīgas tiesības uz pašvaldības atbalsta saņemšanu atbilstoši Noteikumu 9. punktā noteiktajiem kritērijiem.  Kā arī veikti citi nepieciešamie redakcionāli precizējumi, nodrošinot Noteikumu atbilstību aktuālajai situācijai, tai skaitā, par pieteikumu iesniegšanas veidiem. |
| 2. Fiskālā ietekme uz pašvaldības budžetu | Palielināta ietekme uz Ogres novada pašvaldības budžetu nav plānota. Atbalsts tiek nodrošināts attiecīgā gada pašvaldības budžetā apstiprinātā finansējuma ietvaros. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Mērķa grupa, uz kuru attiecināmi noteikumi, ir sporta organizācijas, kuras gatavo Ogres novada iedzīvotājus dalībai augsta līmeņa sacensībās un dalībai Latvijas izlašu sastāvos, tādējādi veicinot Ogres novada iedzīvotāju iesaistīšanos sporta aktivitātēs un veselīgu dzīvesveidu. |
| 4. Ietekme uz administratīvajām procedūrām un to izmaksām | Sporta organizācijas, kas pretendē uz pašvaldības finansiālā atbalsta saņemšanu, līdz kārtējā gada 30. oktobrim iesniedz Ogres novada sporta centra izstrādātu pieteikuma formu, kura tiek publicēta Ogres novada un Ogres novada sporta centra mājas lapā. Pieteikumu iesniedz pašvaldības Centrālās administrācijas Apmeklētāju pieņemšanas centrā vai, nosūtot elektroniski parakstītu uz elektronisko pastu ogredome@ogresnovads.lv.  Komisijas faktisko rīcību un pašvaldības izpilddirektora pieņemto lēmumu var apstrīdēt pašvaldības domē, bet pašvaldības domes lēmumu – Administratīvajā rajona tiesā normatīvajos aktos noteiktajā kārtībā. |
| 5. Ietekme uz pašvaldības funkcijām un cilvēkresursiem | Noteikumu kontroles nodrošināšanai nav nepieciešams veidot jaunas pašvaldības institūcijas, darbavietas vai paplašināt esošo institūciju kompetenci. |
| 6. Informācija par izpildes nodrošināšanu | Noteikumu izpildi nodrošina Ogres novada sporta centrs, kas apkopo un izvērtē pašvaldībā iesniegtos sportistu un sporta organizāciju dokumentus, un par tiem sniedz motivētu atzinumu Ogres novada pašvaldības Sporta attīstības konsultatīvai komisijai, kura sagatavo un iesniedz pašvaldībai savus priekšlikumus par nākošajā kalendārajā gadā atbalstāmiem sportistiem un sporta organizācijām un attiecīgi budžetā paredzamo finanšu līdzekļu apjomu sporta finansiālajam atbalstam.  Lēmumu par noteikumos paredzētā pašvaldības finansiālā atbalsta piešķiršanu, izvērtējot pretendentu iesniegtos pieteikumus, pieņem pašvaldības dome. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Noteikumi ir piemēroti pašvaldības atbalsta sniegšanai fiziskām personām, kuras savu dzīvesvietu deklarējuši Ogres novadā, un juridiskām personām, kuras gatavo Ogres novada iedzīvotājus dalībai augsta līmeņa sacensībās un dalībai Latvijas izlašu sastāvos, veicina iedzīvotāju iesaistīšanos sporta aktivitātēs un veselīgu dzīvesveidu.  Noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir leģitīmi un rīcība ir atbilstoša augstākiem normatīviem aktiem. |
| 8. Izstrādes gaitā veiktās konsultācijas ar privātpersonām un institūcijām | Noteikumu projekts no 2025. gada 27. marta līdz 11. aprīlim tika publicēts Ogres novada pašvaldības tīmekļvietnē www.ogresnovads.lv sabiedrības viedokļa noskaidrošanai.  Noteiktajā termiņā saņemti vairāki priekšlikumi, kas daļēji ņemti vērā:   1. Priekšlikums noteikumu 24. punktā termina “sporta bāze” vietā lietot 3.2. apakšpunktā minēto terminu “telpas”. Priekšlikums ņemts vērā un termins “sporta bāze” aizvietots ar terminu “telpas”. 2. Noteikumu 13. un 14. punktā noteiktie telpu nomas maksas atlaižu piešķiršanas nosacījumi paredz telpu nomas maksas atlaides 50% vai 100% apmērā, kas atzīstama par rīcību ar pašvaldības līdzekļiem un mantu, kas atrodas attiecīgo pašvaldības iestāžu valdījumā. Ņemot vērā minēto, ierosināts grozīt Noteikumu 24. punktu un izteikt šādā redakcijā: “Ogres novada pašvaldības Centrālās administrācijas Kanceleja reģistrē un Ogres novada sporta centrs apkopo un izvērtē pašvaldībā iesniegtos pieteikumus telpu nomas atlaižu piešķiršanai un par tiem sniedz motivētu atzinumu Komisijai, kura sagatavo un iesniedz pašvaldībai priekšlikumus par atlaides piešķiršanu telpu nomai.”   Vienlaicīgi veicams papildinājums 33. punktā pēc vārdiem “faktisko rīcību” ar vārdiem “un pašvaldības izpilddirektora pieņemto lēmumu”.   1. Saņemts priekšlikums veikt izmaiņas Noteikumos attiecībā uz naudas balvas piešķiršanu treneriem. Priekšlikums ņemts vērā un 16. punkts papildināts aiz vārdiem “sportista vai sporta komandas trenerim” ar pieturzīmi un vārdiem “, ja trenera deklarētā dzīvesvieta vai norādītā papildu adrese ir Ogres novada pašvaldības administratīvajā teritorijā vai treneris ir Ogres novada pašvaldības profesionālās ievirzes sporta izglītības iestādes pedagogs.” 2. Saņemts priekšlikums par naudas balvu piešķiršanu kā obligātu apbalvojumu par sportistu sasniegumiem. Priekšlikums netiek ņemts vērā, jo pašvaldība piešķir apbalvojumu, ņemot vērā Noteikumu 16., 17., 18. punktā noteikto, ka atbalsts tiek nodrošināts attiecīgā gada pašvaldības budžetā apstiprinātā finansējuma ietvaros. 3. Saņemts priekšlikums par apbalvojuma piešķiršanu arī gadījumos, kad Eiropas vai Pasaules mērogā Ogres novadā deklarēts sportists Latvijas izlases sporta spēļu komandas sastāvā ieguvis godalgotu vietu. Priekšlikums ņemts vērā un 17. punkts papildināts aiz vārdiem “Apbalvojums sportistam” ar pieturzīmi un vārdiem “, Latvijas izlases sporta spēļu komandas dalībniekam”. 4. Saņemts priekšlikums veikt izmaiņas noteikumu 18. punktā, ņemot vērā, ka Ogres novadu pārstāvošai sporta spēļu komandai nav iespēju piedalīties Olimpiskajās un Paraolimpiskajās spēlēs. Priekšlikums ņemts vērā un Noteikumu 18. punktā svītroti vārdi un pieturzīme “Olimpiskās un Paraolimpiskās spēles,”. |

Domes priekšsēdētājs E. Helmanis